দেশে আনুষ্ঠানিকভাবে চালু হলো ‘গুগল পে’

সিটি ব্যাংক পিএলসি, গুগল, মাস্টারকার্ড ও ভিসার অংশীদারিত্বে বাংলাদেশে আনুষ্ঠানিকভাবে যাত্রা শুরু করল গুগলের ডিজিটাল পেমেন্ট সেবা ‘গুগল ওয়ালেট’। এই সেবার মাধ্যমে এখন থেকে সিটি ব্যাংকের গ্রাহকেরা তাদের মাস্টারকার্ড ও ভিসা কার্ড গুগল ওয়ালেট অ্যাপে যুক্ত করে স্মার্টফোনের মাধ্যমে দ্রুত, নিরাপদ ও স্পর্শবিহীন লেনদেন করতে পারবেন।

মঙ্গলবার (২৪ জুন) ঢাকার ওয়েস্টিন হোটেলে আয়োজিত এক অনুষ্ঠানে বাংলাদেশ ব্যাংকের গভর্নর ড. আহসান এইচ মনসুর প্রধান অতিথি হিসেবে এই সেবার উদ্বোধন করেন।

এ সেবার মাধ্যমে এনএফসি সুবিধাসম্পন্ন যেকোনো পয়েন্ট অব সেল (POS) টার্মিনালে শুধু অ্যান্ড্রয়েড ফোন ছোঁয়ালেই কেনাকাটা, ভ্রমণ, সিনেমার টিকিটসহ দৈনন্দিন নানা পেমেন্ট করা যাবে।

গুগল ওয়ালেট-ভিত্তিক এই সেবায় ব্যবহৃত হয়েছে উন্নত এনক্রিপশন প্রযুক্তি, যা গ্রাহকের তথ্য সুরক্ষিত রাখবে। ফলে প্লাস্টিক কার্ডের প্রয়োজন না থাকায় স্মার্টফোনই হয়ে উঠবে গ্রাহকের ‘ডিজিটাল ওয়ালেট’।

সিটি ব্যাংকের ব্যবস্থাপনা পরিচালক মাসরুর আরেফিন বলেন, “এই অংশীদারিত্ব দেশের ভবিষ্যতমুখী ডিজিটাল পেমেন্ট ইকোসিস্টেম গঠনের প্রতি আমাদের অঙ্গীকারের বাস্তব প্রতিফলন।”