ডিবিতে মামলা করেছেন ডাকসু ভিপি সাদিক কায়েম

ঢাকা বিশ্ববিদ্যালয় কেন্দ্রীয় ছাত্র সংসদের (ডাকসু) সহ-সভাপতি (ভিপি) সাদিক কায়েম এক অপপ্রচারকারীর বিরুদ্ধে মামলা করেছেন। অনলাইনে অপপ্রচারের শিকার হয়েছেন বলে অভিযোগ তার। তাই মিথ্যা ও বানোয়াট তথ্য দিয়ে এই অপপ্রচারকারী এক ডজন ফেসবুকে পেজ ও আইডির বিরুদ্ধে ঢাকা মহানগর গোয়েন্দা (ডিবি) কার্যালয়ে গিয়ে মামলা করেছেন তিনি।

আজ সোমবার (১ ডিসেম্বর) বিকেলে মামলার পর ডিবি কার্যালয়ের গেটে ব্রিফিং করে এ তথ্য জানান তিনি। এ সময় ডাকসুর অন্যান্য নেতারা তার সঙ্গে ছিলেন।

ডিবিতে মামলায় যে ১২টি ফেসবুকের পেজ ও আইডি দিয়েছে সেগুলো হচ্ছে- ডাকসু কন্ঠস্বর, BongoGraph, আমার ডাকসু, The Nationalist Data, কাঁঠেরকেল্লা, রৌমারি, DU Insiders (বিভিন্ন সময় নাম পরিবর্তন), ইয়ার্কি ও বটজিপিটি নামে ৯টি পেজ। এছাড়া রয়েছে এনামুল হক শান্ত, আশিকুর রহমান ও সাইফ আল মাহমুদ নামে তিনটি আইডিও।

এ সময় সাদিক কায়েম বলেন, এখানে যতগুলো পেজের কথা বলেছি প্রতিটাতেই একটি রাজনৈতিক দলের সাথে কানেক্টেড। সেটা হচ্ছে ছাত্রদল এবং বিএনপির বিভিন্ন একটিভিস্টরা, তারা এই পেজগুলো চালায়। আমরা এই পেজের লিংকগুলো দিয়েছি ডিবিতে, এখানে যারা সাইবার এক্সপার্ট আছে তারা ইতিমধ্যে এটা নিয়ে কাজ করছে। তারা বিআরটিসিকে ব্যবস্থা নেওয়ার জন্য বলেছে।

এর আগে সোমবার দিবাগত রাতে নিজের ফেসবুকে দেওয়া এক পোস্টে মামলা করার কথা জানান সাদিক কায়েম। সেখানে তিনি লিখেন, ভুঁইফোড় পেজ থেকে মিথ্যা ও প্রতারণার আশ্রয় এবং বানোয়াট তথ্য দিয়ে অনলাইনে অপপ্রচারের বিরুদ্ধে সোমবারই মামলা করবো।

পোস্টে তিনি আরও লিখেন, ৪৫তম বিসিএসে পুলিশ ক্যাডারে নিষিদ্ধ ছাত্রলীগের সন্ত্রাসী রাইসুল ইসলামের সুপারিশ পাওয়ার পরপরই গত কয়েকদিন যাবত আমি স্বরাষ্ট্র উপদেষ্টা জাহাঙ্গীর আলম চৌধুরী; আইন, বিচার ও সংসদ বিষয়ক উপদেষ্টা অধ্যাপক আসিফ নজরুল; প্রধান উপদেষ্টার বিশেষ সহকারী (স্বরাষ্ট্র মন্ত্রণালয় সংক্রান্ত) খোদা বখস চৌধুরী সহ বেশ কয়েকজন উপদেষ্টার সাথে যোগাযোগ করি, এই সন্ত্রাসীকে আইনের আওতায় নিয়ে আসার জন্য।

সাদিক কায়েম পোস্টে আরও লিখেন, শুধু রাইসুল ইসলাম নয়, আরও যে-সকল ছাত্রলীগের সন্ত্রাসীরা শিক্ষার্থীদের ওপর হামলা করেছিল তাদের সকলকে যেন দ্রুত সময়ের মধ্যে আইনের আওতায় নিয়ে আসা হয় সেজন্য তাদেরকে পদক্ষেপ নিতে বলি।

তিনি অভিযোগ করেন লিখেন, অতীতের ধারাবাহিকতায় মিথ্যা তথ্য দিয়ে আমার নামে কিছু ভুঁইফোড় প্রোপাগাণ্ডা পেজ থেকে ভুয়া ফটোকার্ড ছড়িয়ে দেওয়া হচ্ছে। এসব ফটোকার্ড যে পেজগুলো থেকে ছড়ানো হচ্ছে সেগুলোর বিরুদ্ধে সোমবার আইনানুগ ব্যবস্থা নেওয়া হবে, ইনশাআল্লাহ।